A BIZOTTSÁG 211/2006/EK RENDELETE
(2006. február 7.)
a működési alapok, a működési programok és a pénzügyi hozzájárulás tekintetében a 2200/96/EK tanácsi rendelet részletes alkalmazási szabályainak megállapításáról szóló 1433/2003/EK rendelettől való eltérésről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a gyümölcs- és zöldségpiac közös szervezéséről szóló, 1996. október 28-i 2200/96/EK tanácsi rendeletre (1) és különösen annak 48. cikkére,
mivel:
(1)
Az 1433/2003/EK bizottsági rendelet (2) 13. és 14. cikke előírja, hogy a programokról és az alapokról, illetőleg azok módosításairól - miután a termelői szervezetek az említett rendelet 11. és 14. cikkének megfelelően benyújtották őket - az illetékes nemzeti hatóság legkésőbb december 15-ig hozza meg döntését. Megfelelően indokolt esetekben azonban a tagállamok a határidőt december 15-ről a kérelem benyújtását követő év január 20-ra halaszthatják.
(2)
A tapasztalat azt mutatja, hogy a feladattal járó bonyolult ügymenet miatt egyes tagállamok még a határidő január 20-ára való halasztásának lehetőségével élve sem tudnak eleget tenni azon kötelességüknek, hogy az említett időpontig elbírálják a folyó évi kérelmeket. Ezért a 2006. évet illetően indokolt előírni, hogy az 1433/2003/EK rendelet bizonyos rendelkezéseitől eltérhessenek.
(3)
Az ebben a rendeletben foglalt intézkedések összhangban vannak a Gyümölcs- és Zöldségpiaci Irányítóbizottság véleményével,
ELFOGADTA EZT A RENDELETET:
1. cikk
(1) Az 1433/2003/EK rendelet 13. cikkének (2) bekezdésétől eltérve, a 2006. évi működési programokra való korlátozással a tagállamok - megfelelően indokolt esetekben - legkésőbb a kérelmek benyújtását követő február 10-ig elhalaszthatják a működési programokra és az alapokra vonatkozó döntéseik meghozatalát.
(2) Az 1433/2003/EK rendelet 14. cikkének (3) bekezdésétől eltérve, a 2006. évi működési programokra való korlátozással a tagállamok - megfelelően indokolt esetekben - legkésőbb a kérelmek benyújtását követő február 10-ig elhalaszthatják a működési programok módosítására irányuló kérelmekre vonatkozó döntéseik meghozatalát.
(3) Az 1433/2003/EK rendelet 16. cikkének (2) bekezdésétől eltérve, a 2006. évi működési programokra való korlátozással legkésőbb a jóváhagyást követő február 15-étől kell végrehajtani az olyan működési programokat, amelyeket az (1) vagy a (2) bekezdésben meghatározott eltérés alkalmazásával hagytak jóvá.
(4) Az 1433/2003/EK rendelet 17. cikkétől eltérve, a 2006. évi működési programokra való korlátozással a tagállamoknak, ha alkalmazzák az e cikk (1) vagy (2) bekezdésében meghatározott eltérést, legkésőbb február 10-ig kell a termelői szervezetekkel közölniük a támogatás jóváhagyott összegét, és legkésőbb február 15-ig kell a Bizottságot tájékoztatniuk a működési programok összességére jóváhagyott támogatás teljes összegéről.
2. cikk
Ez a rendelet az Európai Unió Hivatalos Lapjában való kihirdetésének napján lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2006. február 7-én.